1972માં કોલ્મબિયા રૅકોર્ડ્સે તેમની સાથે કરાર કર્યો, અને 1973માં તેમના નામ પરના આલ્બમથી શરૂઆત કરીને તેમણે હારબંધ મલ્ટી-પ્લેટિનમ આલ્બમો આપ્યાં. 1975માં, ટોયઝ ઈન ધ એટ્ટીક નામના પોતાના આલ્બમ સાથે આ બૅન્ડે મુખ્ય ધારામાં પ્રવેશ મેળવ્યો, અને 1976માં તેમના ફોલો-અપ રોકસ આલ્બમે હાર્ડ રોક સુપરસ્ટાર્સ તરીકે તેમનું સ્થાન દઢ કરી આપ્યું.[૧૩] 1970ના દાયકાના અંત સુધીમાં, તેઓ વિશ્વના સૌથી લોકપ્રિય હાર્ડ રોક બૅન્ડોમાંના એક બની ગયા હતા અને હવે તેમનો પોતાનો એક વફાદાર પ્રેક્ષક વર્ગ પણ ધરાવતા હતા, જેનો ઘણીવાર "બ્લ્યૂ આર્મી" તરીકે ઉલ્લેખ કરવામાં આવતો હતો.[૧૪] જો કે, કેફીપદાર્થોનું વ્યસન અને આંતરિક ખટરાગના કારણે બૅન્ડે ઘણી કસોટીનો સામનો કરવો પડ્યો હતો, જે છેવટે 1979 અને 1981માં અનુક્રમે પૅરી અને વ્હિટફોર્ડની વિદાયમાં પરિણમી હતી. જિમ્મી ક્રેસ્પો અને રિક દુફેયે તેમનું સ્થાન લીધું હતું.[૯] 1980થી 1984 વચ્ચેના સમયગાળામાં બૅન્ડનો દેખાવ સારો નહોતો રહ્યો, અને તે રોક ઈન અ હાર્ડ પ્લેસ નામનું એક માત્ર આલ્બમ આપી શકયા, જે પ્રમાણમાં સારું રહ્યું હતું પણ તેમની પહેલાંની સફળતાથી ઘણું પાછળ હતું.